ঈদের সারা বেলার সাজের মধ্যে রাতের সাজটা তুলনামূলক ভারী হয়। হয় ড্রামাটিক। তবে ত্বকে খুব বেশি মেকআপ না লাগানোই ভালো। বরং ঈদের আগে থেকেই বেশি করে যতœ নিন ত্বকের। স্বাস্থ্যোজ্জ্বল ন্যাচারাল লুকের ত্বক এ বছর চাহিদার শীর্ষে থাকায় মেকআপ শুধু ব্যবহার হবে আপনার প্রাকৃতিক সৌন্দর্যকে বাড়ানোর কাজে। এ বছরকার ক্রেজ গ্লাস স্কিন লুক থাকতেই পারে রাতে। এ ক্ষেত্রে ত্বকে বেশি করে লিকুইড হাইলাইটার মেখে এর ওপরে ফাউন্ডেশন মাখুন। তারপর প্রেসড পাউডার দিয়ে বেজ সেট করে আরেক দফা হাইলাইটার মাখুন ত্বকের উঁচু অংশগুলোতে। আপনার ত্বকের ঝলকানি নজর কাড়তে বাধ্য। বেসপোক কনট্যুরিং করতে পারেন। অর্থাৎ যদি চেহারার গড়নে পরিবর্তন আনা জরুরি হয়, তবেই ব্যবহার করুন, না হলে বাদ। ক্রিম কনটুর ত্বকে সুন্দর মিশে যায়। দেয় একদম ন্যাচারাল লুক। চোখের সাজে নানা রঙের আইলাইনার ব্যবহারের ট্রেন্ড রয়েছে এ বছরও। তবে সামান্য পরিবর্তিত রূপে।